Andleg heilsa er verst meðal ungra kvenna og einmanaleiki er algengastur meðal fullorðinna á aldrinum 18 til 24 ára. Þetta kemur fram í nýrri könnun Embættis landlæknis sem framkvæmd var af Gallup.
Sjötíu prósent fullorðinna Íslendinga mátu andlega heilsu sína góða eða mjög góða árið 2021. Ekki er marktækur munur á milli áranna 2020 og 2021 en þegar miðað er við árið 2019, þegar sjötíu og sex prósent fullorðinna Íslendinga mátu andlega heilsu sína góða eða mjög góða, er staðan marktækt verri árið 2021. Mikla lækkun, eða um og yfir tíu prósentustigum, má einnig sjá í aldurshópunum 25 til 34 ára og 35 til 44 ára, hjá báðum kynjum frá 2019 til 2021.
Jafnt og þétt hefur fjölgað í hópi fullorðinna sem greina frá einmanaleika og hefur hlutfallið tvöfaldast frá árinu 2016, þegar það var einungis sjö prósent.~Árið 2021 sögðust þrettán prósent fullorðinna finna oft eða mjög oft fyrir einmanaleika, eða tólf prósent karla og þrettán prósent kvenna.
Áfram er hlutfall þeirra sem greina oft eða mjög oft frá einmanaleika hæst meðal yngsta aldurshópsins~og lægst meðal þess elsta.
Samkvæmt niðurstöðunum má greina marktæka hækkun á hlutfalli þeirra sem segjast oft eða mjög oft finna fyrir einmanaleika meðal karla í aldurshópnum 35 til 44 ára og 45 til 54 ára. Í þeim fyrrnefnda hefur orðið tæplega tvöföldun frá árinu 2019.
